**ELŐTERJESZTÉS**

**Szám:IKL/281-1/2018.**

**Tárgy: A köztemetőről és a temetkezés rendjéről szóló rendelet elfogadása**

Tisztelt Képviselő-testület!

A temetőkről és a temetkezésről szóló 1999. évi XLIII. törvény 6.§ (4) bekezdésében és 41.§ (3) bekezdésében kapott felhatalmazás alapján a helyi önkormányzat rendeletben szabályozhatja a temetők működését és a temetkezés rendjét.

Iklanberény község a köztemetőről és a temetkezés rendjéről szóló 10/2000. (IX.13.) önkormányzati rendelettel és az azt módosító 12/2012. (VII.25.) önkormányzati rendelettel tett eleget e kötelezettségének.

Időközben a felhatalmazást adó 1999. évi XLIII. törvény és a jogalkotásra vonatkozó jogszabályok is változtak, ezért javaslom a Tisztelt Képviselő-testületnek, hogy alkosson új rendeletet.

Igényként merült fel a sírok gondozásának szabályozása és a fák ültetésének tiltása, ezek új szabályozási elemek.

A mellékelt rendelet-tervezetet az alábbiak szerint indokolom.

A jogalkotásról szóló 2010. évi CXXX. törvény szerinti előzetes hatásvizsgálati (17.§) és indokolási (18.§) kötelezettségnek az alábbiak szerint teszek eleget:

1. a tervezett jogszabály valamennyi jelentősnek ítélt hatása, különösen

a) társadalmi, gazdasági, költségvetési hatásai,

A rendelet célja, hogy az önkormányzat eleget tegyen jogalkotási kötelezettségének és a megváltozott magasabb szintű jogszabályoknak megfelelő rendelet alapján működtesse a temetőt.

Gazdasági, költségvetési hatása a rendeletnek, jelenleg nem ismert. A rendeletben maghatározott kötelezettségeket jelenleg is ellátja az önkormányzat.

b) környezeti és egészségi következményei,

A temető fenntartása és működtetése közegészségügyi szempontból is indokolt.

c) adminisztratív terheket befolyásoló hatásai,

Adminisztratív terhei a Büki Közös Önkormányzati Hivatalnak nem változnak, a temető-nyilvántartás vezetése továbbra is a hivatal feladata (önkormányzati rendeletben azért nem kell kitérni rá, mert az 1999. évi XLIII. törvény és annak végrehajtásáról szóló 145/1999. (X. 1.) Korm. rendelet azt szabályozza).

2. a jogszabály megalkotásának szükségessége, a jogalkotás elmaradásának várható következményei,

A temetővel kapcsolatos önkormányzati rendelet megalkotása kötelező.

3. a jogszabály alkalmazásához szükséges személyi, szervezeti, tárgyi és pénzügyi feltételeket

Ezeket a feltételeket minden rendelet esetében biztosítani kell, jelenleg az eljáráshoz szükséges erőforrások rendelkezésre állnak a Büki Közös Önkormányzati Hivatalban.

Az indoklásban be kell mutatni azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait.

A megalkotás szükségességét a fentiekben részleteztem. A jogi szabályozás várható hatása, hogy a temető működtetése átláthatóbb és a temetőt látogatók számára egyértelmű lesz.

A rendelet elfogadásához minősített többség szükséges. A hatályos SZMSZ-nek megfelelően a rendelet társadalmasításra kerül, ezek után kerülhet sor annak elfogadására.

Bük, 2018. október 24.

 Dr. Tóth Ágnes sk

jegyző

**Iklanberény Községi Önkormányzat Képviselő-testületének**

**…/ 2018. (… . … .) önkormányzati rendelete**

# a köztemetőről és a temetkezés rendjéről

Iklanberény Községi Önkormányzat Képviselő-testülete temetőkről és a temetkezésről szóló 1999. évi XLIII. törvény 6.§ (4) bekezdésében és 41.§ (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el:

**1. Általános rendelkezések**

### 1. §

A rendelet hatálya kiterjed Iklanberény területén lévő köztemetőre, valamint a köztemető fenntartásával és a temetésekkel kapcsolatos összes tevékenységre.

### 2. §

(1) Iklanberény községben a köztemető az iklanberényi 64 hrsz.-ú ingatlanon található, amely a ravatalozóval együtt Iklanberény Községi Önkormányzat (továbbiakban: önkormányzat) tulajdonában áll.

(2) A köztemető és ravatalozó fenntartásáról és üzemeltetetéséről Iklanberény Községi Önkormányzat gondoskodik.

### 3. §

A köztemetőben lévő sírok, síremlékek, tárgyak és a sír gondozója által ültetett növényzet tekintetében sem őrzési sem kártérítési felelősség nem terheli az önkormányzatot.

## 2. A köztemető használatának rendje

### 4. §

A köztemetőn belüli, az elhunyt ravatalozásával kapcsolatos feladatok ellátására a ravatalozó igénybevétele kötelező és díjmentes.

### 5. §

(1) A köztemető nyitva tartása:

a) nyári időszámítás esetén: 06.00 – 20.00 óráig

b) téli időszámítás esetén: 07.00 - 17 .30 óráig.

(2) A köztemetőből a nyitvatartási idő leteltekor külön felszólítás nélkül el kell távozni.

**6.§**

(1) A köztemetőben mindenki a hely csendjének, a kegyeletnek megfelelő magatartást köteles tanúsítani. A köztemetőbe járművel behajtani tilos, kivéve a rokkant és fogyatékos személyeket.

(2) A köztemetőkben keletkezett hulladékok gyűjtéséről hulladékgyűjtő konténerrel gondoskodik az önkormányzat.

(3) A köztemetőben gyertyát, vagy mécsest gyújtani legkésőbb zárás előtt fél órával szabad. A tűzveszély elkerüléséhez szükséges intézkedéseket annak kell megtennie, aki a gyertyát, vagy mécsest meggyújtotta.

(4) A köztemetőbe állatokat bevinni tilos. Fát, cserjét a köztemető területén magánszemély nem ültethet.

(5) A sírok és az urnasírok kerítéssel nem határolhatók körül.

(6) A köztemető bejáratát, a fogadóteret és a ravatalozó környezetét parkszerűen kell kialakítani és gondozni. A temetőkert gondozásáról (fák, bokrok gondozása, fűnyírás, szükség esetén gyomirtózás, ravatalozó karbantartás, a temetőkerítés állapotának felülvizsgálata, javítása) az önkormányzat gondoskodik, a hozzátartozók, a sírok gondozói a sír területén végezhetnek növénytelepítést.

(7) A köztemetőben végzendő minden munkát kivéve a sírok gondozását 3 nappal előbb írásban be kell jelenteni az önkormányzatnak. A temetkezési szolgáltatók, vállalkozók működésük során az e rendeletben foglaltakat kötelesek betartani. Tevékenységükkel a látogatók kegyeleti érzéseit nem sérthetik, a szomszédos sírokban, a temető infrastrukturális létesítményeiben kárt nem okozhatnak. Az esetleges károkozás mértékét kötelesek megtéríteni.

**7. §**

 (1) Az egyes temetkezési helyekért az elhunyt hozzátartozójának, illetve az eltemetésre kötelezettnek díjat nem kell fizetni - kivéve az urnasírhely örökös megváltását a (3) bekezdés szerint -, de meg kell váltani. Az egyszeri megváltás időtartama:

|  |
| --- |
| a) sírbolt esetén 60 év, b) urnasírbolt esetén 25 év, c) sírhely esetén 25 év.  |

(2) A használati idő eltelte után a temetkezési helyek - külön tiltó rendelkezés hiányában az (1) bekezdésben meghatározott időtartamra újra megválthatók. A megváltásért díjat nem kell fizetni, csak be kell jelenteni.

(3) Az urnasírhely örökös megváltási ára egy személyes urnahely esetén 10.000 forint, két személyes urnahely esetén 20.000 forint. A temetkezés jogát az urnasírhelyen magánszemélyek között átruházni nem lehet.

### 8. §

(1) A temetőben lévő sírhelyek méretei:

a ) felnőtt sírhely: 2,10m hosszú, 2,00 m mély, 0,90 m széles;

b) gyermek sírhely: 1,30 m hosszú, 1,60 m mély, 0,60 m széles ;

c) urna földbe temetéséné1: 0,80 m hosszú, 1,00 m mély, 0,60 m széles.

(2) A sírboltok

a) felszíni méretei:

aa) 3 személyes sírbolthossza 3,50 m, szélessége 2,50 m;

ab) 6 személyes sírbolt hossza 3,50 m, szélessége 3,00 m;

ac) 9 személyes sírbolt hossza 3,50 m, szélessége 3,80 m;

b) be1ső méretei:

ba) 3 személyes sírbolt hossza 2,30 m, *szélessége* 0,90 m, mélysége 2,60 m;

bb) 6 személyes sírbolt hossza 2,30 m, szélessége 1,75 m, mélysége 2,60 m;

bc) 9 személyes sírbolt hossza 2,30 m, szélessége 2.50 m, mélysége 2.60 m.

(3) A sírok egymástól valóoldaltávolságának 60 cm-nek, a gyermek síroknál pedig 30 cm-nek kell lennie. A sírdombok magassága legfeljebb 50 cm lehet.

(4) A sírhelyeket kifalazni, kibetonozni nem lehet.

(5) A sírhelyeken sírdomb kialakítása (felhantolás) nem kötelező.

(6) Rátemetés esetén - a balesetek elkerülése végett - a síremléket a temettetőnek le kell bontatnia és újból, biztonságosan fel kell állíttatnia.

**3. Záró rendelkezések**

**9. §**

(1) Ez a rendelet 2018. december 1. napján lép hatályba.

(2) Hatályát veszti a köztemetőről és a temetkezés rendjéről szóló 10/2000. (IX.13.) önkormányzati rendelet és az azt módosító 12/2012. (VII.25.) önkormányzati rendelet.

Berényi Pál sk Dr. Tóth Ágnes sk

polgármester jegyző